送光祿寺丞李德遠得請奉祠
作者：周必大
朝代：宋

paragraphs: 君家臨川我廬陵，兩郡相望宜相親。
長安城中初結綬，石灰橋畔還卜鄰。
扣門問道日不足，篝燈照夜論心曲。
寸莛那許撞洪鐘，跛鼈逝將隨驥騄。
聞君上書苦求歸，君今豈是當歸時。
滿朝留君君不顧，我雖歎息何能爲。
莫攀楊柳濤江岸，莫唱陽關動凄斷。
行行但祝加餐飯，潮落風生牢繫纜。